Cigániková, Jana, poslankyňa NR SR (2018-11-21):
Ďakujem veľmi pekne. Mala som napísaný prejav, boli tam reakcie na tie osočovania Andreja Danka zo začiatku, keď vystúpil tak, aby sa naňho nedalo reagovať, zasmradil a zdrhol, ako to ľúbi, ale nakoniec som, keď som napísala tento status na Facebook, tak ľudia začali reagovať. Tak som ich nakoniec vyzvala, že čo by, či by sa chceli oni Danka niečo opýtať a prípadne či by mu chceli niečo odkázať. Chcem zdôrazniť, že nie sú to moje slová, dávala som si pozor na vulgarizmy, tie som, samozrejme povyhadzovala a nie sú to moje slová, ale chcem zdôrazniť, že toto je pohľad, akým sa občania dívajú na predsedu parlamentu. Martin odkazuje Andrejovi Dankovi: „Predám mu môj titul, keď už z môjho poctivo nadobudnutého spravil zdrap a pocit zadosťučinenia vo mne pošliapal, ako len človek človeku dokáže, môže si ho pripísať hoc aj na výložku. Hanba na tri zimy.“ Aďka hovorí: „Janka, opýtajte sa ho toto: Pán kapitán, to si vážne myslíte, že je neslušné jesť Horalku, ale nie je neslušné opísať prácu? Nehanbíte sa tvrdiť nám, že tie totálne evidentné a nespochybniteľné dôkazy neexistujú? Fakt si myslíte, že žerieme seno? Nie je vám hanba dehonestovať slovenské vysoké školstvo a ešte sa skrývať za národné záujmy?“ To je v úvodzovkách. A nakoniec: „Ako sa opovažujete útočiť na slovenské nezávislé médiá po tom, čo sa na Slovensku stalo vo februári? Dajte si odchod.“ Bibiana hovorí: „Rada by som sa pána Danka opýtala, či sa nehanbí ako školák v tretej triede odpisovať. Či toto má byť príkladom, ako ísť životom, či podvádzať je hodné hocikoho, nieto ešte predsedu parlamentu. Či sa nehanbí za svoje činy vtedy a za svoje slová teraz. Ďakujem.“ Jana: „Spýtajte sa ho, či neodstúpi aspoň kvôli tomu, že ho nikto z vládnej koalície neobhajuje v pléne,“ to písala ešte pred pánom Kaliňákom zrejme, „keď už nie kvôli svojmu svedomiu. Je mi z toho celého zle. Ja už piaty rok chodím do školy, na prednášky, na skúšky. Sama som si písala bakalárku. Teraz si sama píšem diplomovku a potom uvidím, čo robí on. Je on viac ako ja, bol on iný študent a potom nemám strácať ilúzie o vzdelávacích inštitúciách?“ Michal odkazuje: „Nech si nastaví zrkadlo. Je hanbou, že takéto monštrá máme v našej vláde. Hanba nám tým, že takýchto ľudí tam máme a na just neodídu. Hanba celej jeho strane, z ktorej nič dobré nikdy nevzišlo. Hanba ľuďom, ktorí ho posunuli a dopustili, aby takýto človek bol vôbec verejne známa osoba. Hanba našej krajine.“ Martina: „Mňa zaujíma, kde sú jeho koaliční partneri, prečo nesedia v sále a nesnažia sa ho obhajovať? Kam vôbec odišiel on sám, veď tým ukazuje nie ako vás, ale nás ľudí má v paži. No súdruh zabúda, on je platený našimi zdanenými peniazmi. Žiadna sebareflexia chovania na úrovni chrapúňa. Jemu nie že nepatrí titul JUDr., kapitán, predseda Národnej rady, ale ani ten plat, ktorý poberá, a to doslovne poberá neprávom, nič užitočné pre Slovensko dodnes neurobil.“ Július pýta sa, či „mu nevadí, že národ sa za neho hanbí. U nás v zmiešanom okrese v debate napríklad s Maďarmi končím vtedy, keď mi povedia, že čo sme to za národ, keď na čele Slovákov je taký ..., ehm, ako Danko, ešteže oni majú Bugára. Tak nakoniec si sklamaní podáme ruky a odchádzame“. Peter: „Ja by som sa ho chcel opýtať, či mu nevadí, že si vďaka nemu z nás robia srandu aj v Nemecku, kde inak ani nevedia až tak veľa o nás, ale už vedia, že napomáhame pri únosoch, či už vedome, alebo nie, či je to nedôslednosť alebo amaterizmus. Náš predseda parlamentu sa bratríčkuje s Rusmi a získanie jeho titulu JUDr. je minimálne akty X, ak nie rovno podvod. Samozrejme, či necíti potrebu prosto odstúpiť sám, lebo väčšiu hanbu nám narobil iba Slota, tiež za SNS, Mečiar a Gašparovič. Týmto sa zaradil do tej elity. Svoje miesto v našich novodobých dejinách má, ale určite nie ako impozantný predseda parlamentu, ale skôr ako šašo s kapitánskymi výložkami, ktoré má tiež, mimochodom, neoprávnene. Čo vlastne v jeho živote je oprávnené?“ Julo sa pýta, či „je pre neho normálne opisovať, získať titul a tvrdiť o sebe, že hrdo, odborne, slušne, či sa tak trošku nehanbí“. Eli: „Akým právom si, pán kapitán, vyhradzuješ právo viesť len ty štát? Máš len niekoľko percent z celkového počtu všetkých hlasov platných vo voľbách. Ak chceš ten štát riadiť svojimi špinavými rukami ako Lesostav Revúca, tak si štát zavalil veľkou kopou špiny. Zmizni, hoci aj do Ruska.“ Mária sa pýta, a to boli viacerí ľudia: „Kto bol v komisii, kde obhajoval svoju rigoróznu prácu? Či by on dal za takúto rigoróznu prácu titul uchádzačovi.“ Peter sa pýta: „Kto vám sedel v rigoróznej komisii? Sulík to povedal.“ Ivan: „Kto sedel v komisii pri rigoróznej skúške, z akých predmetov odpovedal, kto bol jeho školiteľom a oponentom?“ Milan: „Ja by som sa opýtal, či si rigoróznu prácu kúpil alebo opajcoval a či za jej obhajobu tiež zaplatil, kto bol oponent, kto bol v komisii. To si drvivá väčšina tých, čo to naozaj absolvovali, pamätá. Tak isto by som sa pýtal ďalej na tituly Richtera & company.“ Sandra sa pýta: „Pán Danko, ako sa cítite ako reálny odraz spoločnosti, ktorú tvoríte? Ako sa cíti asi podpriemerný podvodník, klamár, neschopný rečník, politik a človek minimálnej hodnoty, schopný osočovať a dehonestovať všetko to, čo sa snaží hlásať s heslom “SNS – hrdo, odborne a slušne„? Cíti, ale nevníma v tej svojej bubline nadradenosti, že jeho počínanie je prinajmenšom nepríčetné?“ Viera: „Ja rozumiem, že sa tak urputne drží funkcie. Nič okrem toho postu totiž nie je na ňom skutočné. Podvodník, zlodej a klamár.“ Matilda: „Opýtajte sa ho, či ho hanba nefacká, či sa nehanbí pred svojimi deťmi a priateľkou, resp. priateľkami a priateľmi, ak už nás občanov považuje za tých, čo žerú seno, a myslí si, že mu to všetko zožerieme.“ Julka: „Nech odstúpi, aby si už viac hanby nerobil. Má ju už aj tak na 100 rokov.“ Lukáš: „Dokedy sa tu mieni sám verejne zhadzovať a zosmiešňovať? Mal by odísť z verejného života.“ Kamil: „Aké veci ešte získal podvodom ako túto prácu?“ Michal: „Dokedy ešte pán Danko plánuje robiť hanbu postu predsedu Národnej rady Slovenskej republiky?“ Peter: „Kedy si uvedomí, že niekedy je lepšie nebyť, ako byť na ťarchu celému Slovensku?“ Zdeno: „Hanbím sa, že Slováci dokážu zvoliť takýto triumvirát SMER, SNS, MOST. Sme znova čierna diera v Európe.“ Tibor: „Hlupák šéfom parlamentu, aké typické pre Slovensko.“ Ľudmila: „Ak by vedel, že jeho lekár spravil atestáciu takýmto spôsobom, dal by sa operovať?“ OKB – anonymný profil: „Študujem informatiku v zahraničí, to, čo predvádza Andrej Danko, je jeden z hlavných dôvodov, prečo sa na Slovensko vrátiť nechcem. Znechutil ma. Prečo by som sa ja mal zodrať a on môže pokojne klamať a podvádzať? Vystupujem pod anonymným profilom, pretože neverím ani len polícii a bezpečnostným zložkám na Slovensku. Veril som, ale moju dôveru stratili.“ Mám toho tu strašne veľa a mám už málo času, tak chcela by som ešte prečítať, od Pavla ma zaujalo: „Janka, za mňa mu odkáž: Pán Danko, prikláňate sa k politike pána Putina alebo pána Orbána, pretože v politike s jasne nastaveným demokratickým systémom ste politická mŕtvola. Vyhovuje vám politika diktátu, kde by ste svoje názory a návrhy nemuseli pred nikým obhajovať. Dnes možno zostanete predseda parlamentu, ale musíte vedieť, že všetci vaši kolegovia, dokonca aj koaliční, vás musia mať za predsedu, ktorý musí svojich kolegov vydierať, aby sa udržal pri moci. Janka, nech nájde v sebe aspoň kúsok chrbtovej kosti a okamžite odstúpi. Je hanbou pre tento štát.“ Peter hovorí: „Na začiatku vládnutia hovoril, že sa hanbí pred svojimi synmi, keď príde domov a oni sa ho vraj pýtajú na hašterenie opozície a osočovanie. Chcem sa opýtať, či sa nehanbí pred svojimi synmi za to, že je plagiátor a rozkradol Lesostav. Za toto sa nehanbí pred svojimi synmi? Mal by im ísť príkladom, tak nech v súlade s hrdo, odborne a slušne sám odstúpi.“ Paťo: „Že my študenti práva mu ďakujeme, že nám svojou hlúposťou zdehonestoval prestíž a kvalitu titulu JUDr. Donedávna to malo uznanie. Lebo on by nemal mať ani len maturitné vysvedčenie. A ako môže niekto taký ako on mať titul doktora obojakého práva? Však neodmysliteľnou súčasťou právnika je rétorika a argumentácia, čo jemu nebolo dopriate.“ Myslím, že toto hovorí za všetko, to je pohľad národa.